DCCยอดขายพุ่งสวนกระแสน้ำท่วม
ไตรมาส3ทะลุเป้า16-17%ชูกลยุทธ์คลังสินค้าชิงตลาด
14 ก.ย. 2554

ไตรมาส3ทะลุเป้า16-17%ชูกลยุทธ์คลังสินค้าชิงตลาด
น้ำท่วมไม่กระเทือนไดนาสตี้ เซรามิค ที่ให้เอเยนต์รับสินค้าที่จุดขายทำให้ยอดขายพุ่ง จากัวร์ขายดี
นายมารุต แสงศาสตรา ผู้อำนวยการฝ่ายเทคโนโลยีสารสนเทศและนักลงทุนสัมพันธ์ บริษัท ไดนาสตี้ เซรามิค (DCC) เปิดเผยว่า แม้ว่าไตรมาส 3 ปีนี้มีสถานการณ์น้ำท่วม แต่สาขาของบริษัทได้รับผลกระทบน้อยกว่าปีก่อนที่มีการปิดสาขาไป 7 แห่ง ขณะเดียวกันปีนี้ยอดขายสาขาของบริษัทที่มีอยู่ 210 แห่งทั่วประเทศกลับขายดี 
สาเหตุจากกลยุทธ์การตลาดใหม่ที่ให้ตัวแทนขายไปรับสินค้าได้ที่จุดขาย แทนที่จะไปรับสินค้าที่คลังสินค้าซึ่งอยู่ไกล ทำให้ตัวแทนขายนิยมซื้อกระเบื้องจากัวร์ของบริษัทไปขายมากขึ้น ส่งผลให้ยอดขายไตรมาส 3 ปีนี้ที่เห็นยอดขายแล้วประมาณกว่า 2 เดือน เติบโตสูงกว่าเป้าหมายที่ตั้งไว้ 1617% จากช่วงเดียวกันปีก่อน และคาดว่าทั้งปียอดขายจะเติบโตตามเป้าหมายคือ 10% จากปีก่อนที่อยู่ที่ 6,513 ล้านบาท ตามที่ตั้งเป้าไว้
“แม้ว่ารายงานน้ำท่วมจะมาก แต่ปีนี้ไม่ถึงกับปิดสาขา ประกอบกับเอเยนต์หรือตัวแทนขายไม่นิยมสต๊อกสินค้า เป็นปัญหาของบริษัทอื่นที่ขายของลำบาก แต่เอเยนต์เหล่านี้มาสั่งซื้อสินค้าเราแทนเพราะเราใช้สาขาเก็บสต๊อก อย่างไรก็ตามบริษัทยังไม่ปรับเป้าหมายการเติบโตยอดขายเพิ่ม เพราะไม่มั่นใจสถานการณ์น้ำท่วมในไตรมาส 4”
ทั้งนี้ ครึ่งปีหลัง DCC ตั้งเป้ามียอดขายเติบโตมากกว่าครึ่งปีแรกที่เติบโตเพียง 6% จากช่วงเดียวกันของปีก่อนเป็น 3,868 ล้านบาท เพราะน้ำท่วมใน จ.แพร่ น่าน และสุโขทัย ช่วงเดือน มิ.ย. แต่ระดับน้ำได้ลดลงในเดือน ก.ค.
อย่างไรก็ตาม อัตราการเติบโตข้างต้นนับว่าสูงกว่าอุตสาหกรรมกระเบื้องครึ่งแรกปี 2554 ที่เติบโตเพียง 2% จากช่วงเดียวกันของปีก่อน
DCC เป็นผู้ผลิตและขายกระเบื้องรายใหญ่ที่สุดในประเทศด้วยส่วนแบ่งการตลาดรวมการส่งออก 32% และส่วนแบ่งการตลาดเฉพาะในประเทศ 44-45%
ด้านกระเบื้องหลังคาตราเพชร นายประกิต ประทีปะเสน ประธานกรรมการ บริษัท กระเบื้องตราเพชร (DRT) เปิดเผยว่า แม้สถานการณ์น้ำท่วมจะส่งผลให้ยอดขายกระเบื้องลดลง แต่เมื่อน้ำลดเชื่อว่ายอดขายจะกลับมาดี เพราะหลังจากนั้นจะมีการซ่อมแซมบ้านเรือน ดังนั้นจึงยังคงเป้าหมายการเติบโตของรายได้ปีนี้ 10% จากปีก่อน 3,325 ล้านบาท และมากกว่าปีก่อนที่มีกำไร 953 ล้านบาท
ปัจจุบันบริษัทขายสินค้าผ่านเอเยนต์ที่มีอยู่ 600-700 แห่งทั่วประเทศ
“บริษัททั้งเสียและได้จากสถานการณ์น้ำท่วมที่ได้รวมไว้ในประมาณการแล้ว สรุปแล้วคือ เจ๊ากันไป เป้าหมายยังอยู่” นายประกิต กล่าว